पाएं अपने शहर की ताज़ा ख़बरें और फ्री ई-पेपरडाउनलोड करें
वीकेंड लॉकडाउन के पहले ही दिन आमदनी और घूमने का लालच इसकी सबसे बड़ी वीकनेस के तौर पर सामने आया। शनिवार को पुलिस और नगर निगम टीमों की मुस्तैदी के बावजूद लोगों ने कई जगह लॉकडाउन के खूब नियम तोड़े। हालांकि इन पर एक्शन भी हुआ। लेकिन ग्रामीण क्षेत्र में पुलिस भी नियम तोड़ने वालों को नहीं रोक पाई। रोहतक शहर में 4 दुकानदार महंगे दामों पर सामान बेचते पकड़े गए। निरीक्षण के दौरान खुली मिलीं इन दुकानों का चालान काट नगर निगम की टीम ने 27 हजार रुपए जुर्माना वसूल किया है।
हालांकि आरोपी दुकानदारों ने अनजान होने, जरूरी सामान दुकान से निकलने और मरीजों के परिजनों को सामान मुहैया कराने जैसे बहाने गिनाते हुए छोड़ देने के लिए देर तक गिड़गिड़ाते रहे। रविवार को भी पूर्णरूप से बाजार बंद रहेंगे। दूध व करियाना आदि जरूरी सामानों की दुकानों को 11 बजे तक सामान बिक्री की छूट मिली थी।
मुख्य सड़कों व बाजारों में लगभग दुकानें समय से बंद हुई। लेकिन मालगोदाम, पुरानी अनाज मंडी में दुकान खुलने की शिकायत पर नगर निगम की टीम ने कार्रवाई की। एलो नगर निगम सुरेंद्र गोयल ने सुबह 11 बजे से दोपहर लगभग ढाई बजे तक शहर में निरीक्षण अभियान चलाया।
मालगोदाम रोड पर खल चूरी की दुकान व पुरानी अनाज मंडी में करियाणा की दुकान का 10-10 हजार रुपए का चालान किया गया। बजरंग भवन फाटक के पास जूस व कोल्ड ड्रिंक्स की दुकान का 5 हजार रुपए व शांत मई चौक पर कनफेक्शनरी की दुकान का दो हजार रुपए का चालान काटा गया है।
पुरानी सब्जी मंडी में 11 बजे के बाद सब्जी बिक रही थी। निगम की टीम ने वहां से तख्त, टेबल व मौके पर मिले अन्य सामान भी जब्त किए। इस दौरान पुरानी सब्जी मंडी एसएचओ व सिटी थाने के एसएचओ पुलिस बल के साथ मौजूद रहे।
एक्शन; महंगे दामों पर सामान बेच रहे 4 दुकानदारों का चालान काटा, आज सख्ती बरतेगी पुलिस़
जरूरी सामान निकालने के लिए खोली दुकान
पुरानी अनाज मंडी में खुली मिली करियाना की दुकान के दुकानदार ने कहा कि कुछ ही देर पहले उसने दुकान खोली है। क्योंकि जल्दबाजी में गत शुक्रवार की शाम जरूरी सामान दुकान में छूट गया था। गलती हो गई है, छोड़ दिया जाए। एलओ ने उसका भी 10 हजार रुपए का चालान काट दिया।
साहब दुकान बंद रखने का नहीं था पता : नगर निगम की टीम के माल गोदाम रोड पर पहुंचने पर खल चूरी की दुकान खुली मिली। कर्मचारियों व पुलिस को देखते हुए दुकानदार अपने कर्मचारियों के साथ सामान समेटने लगा। तभी उसे रोकते हुए चालान की रसीद बुक निकाली तो दुकान बंद रखने का नहीं पता होने का बहाना बनाते हुए छोड़ देने की सिफारिश की। लेकिन उसका 10 हजार रुपए का चालान काट जुर्माना वसूल किया गया।
मरीजों को जूस देने को खोलनी पड़ी दुकान : दिल्ली रोड पर निरीक्षण के दौरान निगम की टीम को बजरंग भवन फाटक के पास जूस व कोल्ड ड्रिंक्स की दुकान खुली मिली। कुछ पूछने से पहले दुकानदार ने कहा कि दुकान बंद ही थी। परिजनों के कहने पर मरीजों को जूस देने के लिए उसे दुकान खोलनी पड़ी है। अभी तुरंत दुकान बंद करने का हवाला देते हुए चालान नहीं काटने की मिन्नतें की। लेकिन उसका 2 हजार रुपए का चालान काटा गया।
मेडिकल मोड़ पर 100 में बेच रहा था एक नारियल, पुलिस ने धमकाया
दिल्ली रोड पर मेडिकल मोड़ से आगे एक साथ कई अस्पताल हैं। उनके आसपास फुटपाथ पर नारियल पानी बेचने वाले फड़ी लगाकर बैठे हैं। निगम की टीम के वहां पहुंचने पर लोगों ने 1 नारियल 100 रुपए में बेचने की शिकायत की। इस पर एलओ सुरेंद्र गोयल ने कहा कि वाजिब दाम पर ही बिक्री करें। फिर शिकायत मिलने पर नारियल बेचने वालों को कार्रवाई की चेतावनी दी। इसके बाद कई पुलिस टीम ने शहर के कई इलाकों में रात को फ्लैग मार्च किया।
बाहर घूमने का बहाना- हमें तो किसी ने बताया ही नहीं
कलानौर | कस्बे में शनिवार को वीकेंड लॉकडाउन का असर कुछ खास देखने को नही मिला। सुबह शाम पुलिस के फ्लैग मार्च करने, राइडर के बाजारों में चक्कर लगाने से भी लोग घरों में नहीं रुके। रोहतक भिवानी मार्ग पर पर आवाजाही पर कोई रोक-टोक देखने को नही मिली।
फार्मेसी व अस्पताल में दिनभर मरीजों की भीड़ लगी रही। निजी अस्पताल के बाहर सड़क पर बैठी भीड़ की पुलिस ने मौके पर पहुंच सोशल डिस्टेंसिंग बनवाई। वहीं कस्बे में सब्जी मंडी व दूध की दुकानें खुली लेकिन व्यापार मंडल के आह्वान पर इन्हें भी सुबह 10 बजे बंद कर दिया गया।
शनिवार शाम को पार्कों में बच्चों का जमावड़ा लगा रहा। इस बारे में पूछा तो उन्होंने बताया की हमें किसी ने खेलने के लिए मना नहीं किया ना ही कोई रोकने आया है। चौराहों पर भी लोग अपनी मस्ती में बैठे रहे। पूछने पर बोले- हमें तो किसी ने मनाही के बारे में बताया ही नहीं।
महम में दाेपहर तक माेर्चा संभाल नाकों से गायब हो गई पुलिस, फिर खुल गईं दुकानें
महम, वीकेंड लॉकडाउन को लेकर महम में कई जगह नियम टूटे। कई दुकानदारों ने चोरी छिपे दुकानें खोलकर सामान बेचा। इसके अलावा कई शराब ठेकों पर भी बंद के बावजूद छुप-छुप के शराब की बिक्री की गई। पुलिस ने गश्त लगाकर अनेक दुकानों को बंद करवाया मगर पुलिस के जाते ही दुकानदारों ने आधे शटर उठाकर ग्राहकों को सामान बेचना जारी रखा।
मुख्य बाजार सहित वार्डों में कई दुकानें खुली रहीं। पार्क, खेल स्टेडियम व कई जगहों पर लोगों की भीड़ भी नजर आई। शहरवासी मनोज, देवेन्द्र, रामदिया ने बताया कि दोपहर तक पुलिस कर्मी निरंतर दुकानों को चैक कर रहे थे। मगर दो बजे के बाद कोई नहीं दिखाई दिया।
थाना प्रभारी कुलवीर सिंह ने बताया कि लगातार पुलिस गश्त कर रही है। कई दुकानदारों को चेतावनी देकर उनकी दुकानें बंद करवाई गई थी। नियम तोड़ने वालों को बख्शा नहीं जाएगा। वहीं पुलिस ने देर शाम 2 शराब ठेके खुले मिलने पर उनके कारिंदोें पर केस दर्ज किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn